都中書懷呈滕仁伯祕監
作者：戴復古
朝代：宋

paragraphs: 北風朝暮寒，園林日蕭條。
自非松柏姿，何葉不飄摇。
儒衣歷多難，陋巷困簞瓢。
無地可躬耕，無才仕王朝。
一饑驅我來，騎馿吟灞橋。
通名丞相府，數月不見招。
欲登五侯門，非皓齒細腰。
索米長安街，滿口讀詩騷。
時人試靜聽，霜枝囀寒蜩。
倘可悅人耳，安望如簫韶。